Sarcocystis genties atstovai – tai gausi, daugiau kaip 200 rūšių turinti, cistas sudarančių kokcidijų sistematinė grupė plačiai paplitusi įvairiose žinduolių, paukščių ir roplių rūšyse. Tarpinių šeimininkų raumenyse ir CNS formuojamos sarkocistos, o galutinių šeimininkų žarnyne – oocistos/sporocistos. Kai kurios Sarcocystis rūšys yra patogeninės žmogui, naminiams bei laukiniams gyvūnams. Patogeniškumas įprastai pasireiškia tarpiniuose šeimininkuose. Daugelyje gyvūnų rūšių nėra žinoma Sarcocystis rūšinė sudėtis, infekcijos paplitimo mastas, galutiniai šeimininkai, poveikis ir specifiškumas tarpiniam šeimininkui.
Dr. Petras Prakas yra pasauliniu mastu žinomas Sarcocystis parazitų tyrimų specialistas, šia tematika paklebęs 45  publikacijas (Clarivative Analytics mokslinės informacijos instituto duomenų bazėje „ISI Web of Science“), kartu su bendraautoriais aprašęs 15 naujas mokslui Sarcocystis rūšis. Įgyvendinant tyrimus bendradarbiaujama su Ispanijos, Latvijos, Vokietijos, JAV, Italijos, Suomijos, Danijos, Šveicarijos, Argentinos, Brazilijos, Čekijos mokslininkais.
Sarcocystis rūšys aprašomos tarpiniuose šeimininkuose derinant morfologinius ir molekulinės analizės metodus. Dažniausiai po gyvūno žūties, Sarcocystis parazitai tiriami analizuojant tarpinių šeimininkų raumenis. Tuo tarpu šių parazitų identifikavimo metodai kraujyje, galutinių šeimininkų žarnynuose, aplinkoje randamose išmatose nėra pakankamai išvystyti. Tokie tyrimai taikant DNR analizės metodus padėtų nustatyti infekciją ankstyvoje fazėje ir įvertinti įvairių plėšrūnų vaidmenį platinant Sarcocystis parazitus. Maisto saugos ir bioįvairovės tyrimų kontekste svarbu pabrėžti Sarcocystis spp. diagnostikos metodikų vystymo reikalingumą.
Ieškant Sarcocystis spp. parazitų numatoma tirti usūrinių šunų, lapių, vilkų, lūšių, šunų ir kačių ekskrementų ir žarnynų mėginius. Kadangi galutinių šeimininkų produkuojamos oocistos ir sporocistos morfologiškai nėra atskiriamos, identifikuojant Sarcocystis rūšis bus naudojami DNR tyrimo metodai: lizdinis PGR, daugybinis PGR, rūšiai specifinis PGR, kiekybinis PGR, sekoskaita ir gautų DNR sekų analizė. Bus siekiama palyginti Sarcocystis rūšių įvairovę ir užsikrėtimo dažnį skirtinguose plėšrūnuose, gamtinėje ir miesto aplinkoje bei skirtinguose Europos regionuose.